बरेली में पुलिसकर्मियों पर हमला कर रायफलें लूटी  
दोनों घायल पुलिसकर्मियों की हालत गम्भीर बनी हुई है। उन्हें इलाज के लिए अस्पताल में भर्ती कराया गया है।
उत्तर प्रदेश के बरेली जिले में अज्ञात हमलावरों ने गश्त कर रहे दो पुलिसकर्मियों पर हमला कर दिया और उनकी रायफलें लूट ली। उसके बाद हमलावर वहां से फरार हो गए। दोनों घायल पुलिसकर्मियों की हालत गम्भीर बनी हुई है। उन्हें इलाज के लिए अस्पताल में भर्ती कराया गया है।  भुत्ता थाना क्षेत्र में रसूला चौराहे के पास शनिवार देर रात लगभग 10 की संख्या में हमलावरों ने मोटरसाइकिल सवार पुलिसकर्मियों, रजिस्टर सिंह व शिव कुमार पर डंडों से ताबड़तोड़ हमला कर दिया।  पुलिस के मुताबिक हमलावरों ने दोनों पुलिसकर्मियों को पीट-पीट कर अधमरा कर दिया, और उसके बाद उनकी थ्री-नॉट-थ्री सरकारी रायफलें लेकर वे वहां से चम्पत हो गए।  भुत्ता थाना प्रभारी पंकज अवस्थी ने रविवार को बताया कि दोनों घायल पुलिसकर्मियों का इलाज बरेली मेडिकल कॉलेज में चल रहा है। उन्हें सघन चिकित्सा इकाई (आईसीयू) में रखा गया है। दोनों के सिर पर गम्भीर चोटें आई हैं।  उधर, बरेली परिक्षेत्र के उप-महानिरीक्षक प्रकाश डी. ने संवाददाताओं से कहा कि यह बहुत गम्भीर मामला है। हमलावर कौन थे, फिलहाल यह साफ नहीं हो पाया है। हमलावरों की तलाश के लिए पुलिस की चार टीमें बनाई गई हैं।